Onnie in hof ná hy kind glo met staalpyp slaan | Maroela Media
'n Onderwyser van Krugersdorp is Vrydag op borgtog toegestaan nadat hy glo 'n 12-jarige leerder met 'n staalpyp geslaan en in die proses die kind se hand gebreek het.
"Die verdagte het in die Krugersdorp-landdroshof verskyn en is op borgtog vrygelaat. Die saak is tot 23 Julie uitgestel," het Appel Ernst, woordvoerder van die polisie, gesê. Ernst kon nie onmiddellik bevestig wat die borgtogbedrag was nie.
Die Gautengse departement van onderwys het vroeër gesê hy beskou die voorval in 'n ernstige lig. "Ons veroordeel lyfstraf ten sterkste aangesien dit verbied word deur die Grondwet en die Suid-Afrikaanse Skolewet," het Phumla Sekhonyane, woordvoerder van die departement, gesê. "Lyfstraf het geen plek in ons onderwysstelsel nie. Die beweerde gedrag van die onderwyser, indien waar, is heeltemal onaanvaarbaar."
Die Krugersdorp News het vroeër berig dat die leerder se ma op 7 Mei gesien het haar dogter is in pyn toe sy tuis gekom het. Haar linkerhand was glo erg geswel. Volgens die berig is die meisie en nog ander leerders deur die onderwyser met 'n staalpyp geslaan omdat hulle 'n wiskundevraag verkeerd beantwoord het.
Sekhonyane het gesê die departement het beamptes na die skool gestuur om vas te stel wat gebeur het en die hoof is versoek om 'n verslag in te dien. "Berading sal aan die leerder wat beseer is, verskaf word."